Na osnovu člana 69. stav (2) tačka e) Zakona o javnim nabavkama („Službene glasnik BiH”, broj 39/14), a na preporuku Komisije za provođenje postupka javne nabavke u Bosansko-podrinjskom kantonu Goražde, imenovanu Rješenjem Vlade Bosansko-podrinjskog kantona Goražde, br.03-14-90/15 od 22.01.2015.godine, Vlada Bosansko-podrinjskog kantona Goražde, na 54. redovnoj sjednici, održanoj dana 24.03.2016.godine, ***d o n o s i:***

**O D L U K U**

o poništenju postupka javne nabavke usluga tekućeg održavanja zgrada u

vlasništvu institucija Bosansko-podrinjskog kantona Goražde

**Član 1.**

 Poništava se postupak javne nabavke usluga tekućeg održavanja zgrada u vlasništvu institucija Bosansko-podrinjskog kantona Goražde jer je cijena prihvatljive ponude društva „GORAŽDESTAN“ d.o.o. Goražde u iznosu od 296.485,00 KM znatno veća od osiguranih sredstava za predmetnu nabavku.

**Član 2.**

Odluka stupa na snagu danom donošenja i objaviće se na web-stranici Vlade Bosansko-podrinjskog kantona Goražde, uz istovremeno upućivanje svim ponuđačima koji su učestvovali u predmetnom postupku javne nabavke, a naknadno će se objaviti i u „Službenim novinama Bosansko-podrinjskog kantona Goražde“.

**O b r a z l o ž e nj e**

 Predmetni postupak nabavke pokrenut je Odlukom o pokretanju postupka zajedničke javne nabavke standardizovanih roba i usluga koje predstavljaju zajedničku i redovnu potrebu korisnika budžeta BPK Goražde, br.03-14-1642/15 od 16.10.2015.godine. Procijenjena vrijednost nabavke iznosila je 49.000,00 KM. Javna nabavke provedena je putem konkurentskog zahtjeva za dostavu ponuda. Obavještenje o nabavci, br.978-7-2-12-3-12/15 poslano je na objavu dana 23.12.2015.godine, te je istog dana i objavljeno na Portalu javnih nabavki.

Komisija za provođenje postupka javne nabavke u Bosansko-podrinjskog kantonu Goražde, imenovana Rješenjem br.03-14-90/15 od 22.01.2015.godine, (u nastavku: Komisija) je u svom Izvještajuo radu, br.03-14-90-213/15 od 04.03.2016.godine preporučila ugovornom organu da predmetni postupak otkaže zbog toga što je, na osnovu prvobitne procjene vrijednosti predmetne nabavke u iznosu od 49.000,00 KM, ista izvršena putem konkurentskog zahtjeva za dostavu ponuda, a na kraju se ispostavilo da je obim iskazanih okvirnih količina/potreba za predmetnom uslugom i, samim time, vrijednost dobivene ponude (296.485,00 KM) znatno premašila dozvoljenu vrijednost nabavke putem odabranog postupka nabavke, te da isti treba ponoviti putem otvorenog postupka nabavke, a nakon detaljne analize vrijednosti i potreba ugovornih organa za predmetnim uslugama od strane resornog ministarstva.

 U postupku po zaprimanju izvještaja o radu nesumnjivo je utvrđeno da je cijena prihvatljive ponude znatno veća od osiguranih sredstava za predmetnu nabavku.

Uzimajući u obzir naprijed navedeno, a primjenom člana 69. stav (2) tačka e) Zakona o javnim nabavkama, odlučeno je kao u dispozitivu ove Odluke.

**POUKA O PRAVNOM LIJEKU:**

 Protiv ove Odluke može se uložiti žalba ugovornom organu u pisanoj formi, direktno, elektronskim putem ili preporučenom poštanskom pošiljkom, najkasnije u roku od 10 /deset/ dana od dana prijema ove Odluke.

 **V L A D A P R E M I J E R**

**BOSANSKO-PODRINJSKOG**

 **KANTONA GORAŽDE**

*Emir Oković*

*Broj: 03 - \_\_\_\_\_\_\_\_\_\_\_\_/16*

 *24.03.2016.godine*

 *G o r a ž d e*